«በአዲሱ አዋጅ የፓርቲዎች ምዝገባ መሰረት መረጃ አሟልቶ የቀረበ አንድም አገር አቀፍ ፓርቲ የለም»  የኢትዮጵያ ብሄራዊ ምርጫ ቦርድ
አዲስ አበባ፡- ፓርቲዎች በአዲሱ አዋጅ መሰረት ለመመዝገብ የተሰጣቸው የጊዜ ገደብ ሊጠናቀቅ 18 ቀናት ቢቀረውም እስካሁን አስፈላጊውን መረጃ አሟልቶ ለምዝገባ የቀረበ አንድም አገር አቀፍ ፓርቲ አለመኖሩን የኢትዮጵያ ብሄራዊ ምርጫ ቦርድ አስታወቀ። የቦርዱ የኮሚኒኬሽን አማካሪ ወይዘሪት ሶሊያና ሽመልስ ያለፈው ረቡዕ ለአዲስ ዘመን ጋዜጣ እንደገለጹት ፓርቲዎች በአዲሱ አዋጅ መሰረት በሁለት ወር ጊዜ ማለትም እስከ መጋቢት 3 ቀን 2012 ዓ.ም ድረስ መረጃዎችን አሟልተው እንዲያቀርቡ ከፓርቲዎች ጋር ውይይት ተደርጎ ተወስኗል። ሆኖም ግን እስካሁን አንድም አገር አቀፍ ፓርቲ በአዋጁ መሰረት መረጃዎቹን አሟልቶ ወደ ቦርዱ አላስገባም። በክልል ከሚንቀሳቀሱ ፓርቲዎች መካከል የህዝባዊ ወያኔ ሓርነት ትግራይ (ህወሓት) እና የአረና ትግራይ ልዓላዊነትና ለዴሞክራሲ ፓርቲ ከአራት ሺ በላይ ፊርማዎችን በማሰባሰብ አቅርበዋል። ለፓርቲዎች ምዝገባ ከተቀመጠው
42 ቀናት ውስጥ በአዋጁ
መሰረት ሁለት ፓርቲዎች
ብቻ መረጃዎቻቸውን አስገብተዋል።
ቀሪዎቹ እስካሁን እንዳላቀረቡ ያነሱት አማካሪዋ ቦርዱም እያንዳንዱ ፓርቲ በአዲሱ አዋጅ መሰረት አሟልቶ ለመመዝገብ ያለበትን ክፍተት ለይቶ ለፓርቲዎቹ በደብዳቤ አሳውቋል። በአዲሱ አዋጅ መሰረት ለክልልና ለአገር አቀፍ ፊርማዎችን ማሰባሰብ፣ ጠቅላላ ጉባዔያቸውን ማካሄድ፣ የአመራሮቻቸውን አመራረጥ ዴሞክራሲያዊ መሆን፣ ህገ ደንባቸውን በህጉና አሰራሩ መሰረት ማሻሻልና ሌሎች ስራዎችን በማከናወን ፓርቲዎች በቦርዱ ህጋዊ እውቅና እንዲሰጣቸው አሟልተው መምጣት አለባቸው ብለዋል። በአዲሱ አዋጅ መሰረት
ምዝገባ የጀመሩና ሂደቶቹን
በማሟላት ህጋዊ የሚሆኑ
እንዲሁም በነባሩ ህግ
ህጋዊ ሰውነት የነበራቸው
በአዲሱ አዋጅ የተካተተውን
ቅድመ ሁኔታዎች በማሟላት
ህጋዊ ሰውነት እንደሚያገኙም
አመላክተዋል። በአሁኑ ወቅት ቦርዱ ህጋዊ እና ጊዜያዊ የምዝገባ ሰርተፍኬት ያላቸውን 106 ፓርቲዎች መለየቱን ያነሱት ወይዘሪት ሶሊያና የፓርቲዎች ቁጥር በተጨባጭ የሚታወቀው በአዲሱ አዋጅ መረጃዎቻቸውን አስገብተው ከተመዘገቡ ከመጋቢት 3 /2012 በኋላ ነው። በአዲሱ አዋጁ እና በተቀመጠው የጊዜ ገደብ መሰረት ለምዝገባ መረጃዎቻቸውን ያሟሉትንና ያላሟሉትን በመለየት የማሳወቅና የሚወሰዱ እርምጃዎች ካሉም በቀጣይ የሚገለጽ መሆኑን አስረድተዋል። ፓርቲዎች ማሟላት የሚገባቸውን አሟልተው ቀደም ብለው አለማምጣታቸው በቦርዱ ሥራ ላይ ጫና የሚያሳድር ቢሆንም ለቦርዱ ሥራ መቅለል በሚል በፓርቲዎች ላይ በፍጥነት እንዲያስገቡ ጫና አይደረግም። እስከ መጋቢት ሦስት መረጃዎችን አሟልተው ካመጡ በህጉ መሰረት በአግባቡ ይስተናገዳሉ ብለዋል።አዲስ ዘመን  የካቲት 15/2012አጎናፍር ገዛኸኝ 